Document ID: 32012R0848

32012R0848
L 253/5
SLUŽBENI LIST EUROPSKE UNIJE
UREDBA KOMISIJE (EU) br. 848/2012
od 19. rujna 2012.
o izmjeni Priloga XVII. Uredbi (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu fenilživinih spojeva
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 68. stavak 1.,
budući da:
(1)
U svojoj Komunikaciji Vijeću i Europskom parlamentu o Strategiji Zajednice o živi (2) Komisija je naglasila potrebu za smanjenjem razina žive u okolišu i izloženosti ljudi te je, između ostalog, kao ciljeve predložila smanjenje puštanja žive u promet smanjenjem opskrbe i potražnje, smanjenje emisija žive i zaštitu od emisija žive. To je priopćenje revidirano 2010. (3)
(2)
Vijeće je više puta potvrdilo svoju predanost općem cilju zaštite zdravlja ljudi i okoliša od ispuštanja žive i njezinih spojeva smanjenjem i, gdje je izvedivo, konačnim uklanjanjem globalnih ispuštanja antropogene žive u zrak, vodu i tlo. U tom kontekstu Vijeće je naglasilo da se proizvodi s dodanom živom, ako postoji održiva alternativa, trebaju što brže i u najvećoj mogućoj mjeri postupno ukinuti s krajnjim ciljem konačnog ukidanja svih proizvoda s dodanom živom, uzimajući u obzir tehničke i gospodarske okolnosti i potrebu za znanstvenim istraživanjem i razvojem (4).
(3)
Živa i njezini spojevi su visoko toksični za ljude, ekosustave i divlje vrste. Visoke doze mogu biti smrtonosne za ljude, ali čak i relativno niske doze mogu imati ozbiljne negativne učinke na razvoj živčanog sustava i mogu biti povezane s mogućim štetnim učincima na kardiovaskularni, imunološki i reproduktivni sustav. Živa se smatra globalnom postojanom onečišćujućom tvari koja u različitim oblicima kruži zrakom, vodom, sedimentima, tlom i biotama i u okolišu se može pretvoriti u metilživu koja je njezin najtoksičniji oblik.
(4)
U Uredbi (EZ) br. 1907/2006 predviđa se da ako neka država članica smatra da proizvodnja, stavljanje na tržište ili uporaba tvari pojedinačno, u smjesi ili proizvodu predstavlja rizik za zdravlje ljudi ili okoliš, koji nije odgovarajuće kontroliran i s kojim se potrebno suočiti, priprema dokumentaciju nakon što o takvoj namjeri obavijesti Europsku agenciju za kemikalije (dalje u tekstu „Agencija”).
(5)
Sukladno Odluci Zajedničkog odbora EGP-a br. 25/2008 od 14. ožujka 2008. o izmjeni Priloga II. (Tehnički propisi, norme, ispitivanje i potvrđivanje) Sporazumu o EGP-u (5), Uredba (EZ) br. 1907/2006 je uključena u Sporazum o Europskom gospodarskom prostoru.
(6)
Norveška je pripremila dokumentaciju o pet fenilživinih spojeva, točnije fenilživinom acetatu, fenilživinom propionatu, fenilživinom 2-etilheksanoatu, fenilživinom oktanoatu i fenilživinom neodekanoatu, u kojoj se ukazuje da je potrebno djelovati na razini Unije kako bi se suočilo s rizikom za zdravlje ljudi i okoliš kao posljedicom proizvodnje, uporabe i stavljanja na tržište tih tvari, pojedinačno, u smjesama i proizvodima. Dokumentacija je podnesena Agenciji radi započinjanja postupka ograničenja.
(7)
Poznato je da se pet živinih spojeva upotrebljava posebno kao katalizatori u poliuretanskim sustavima koji se koriste za premaze, ljepila, sredstva za brtvljenje i elastomere. Živini katalizatori su dio strukture polimera i ostaju u konačnom proizvodu iz kojeg se živa ili fenilživini spojevi ne ispuštaju namjerno. Nije poznato da se drugi fenilživini spojevi upotrebljavaju kao katalizatori u poliuretanskim sustavima te, stoga, nisu uključeni u procjenu u dokumentaciji.
(8)
Životni ciklus fenilživinih spojeva uzrokuje značajno ispuštanje žive u okoliš i doprinosi ukupnim emisijama žive. Posebno, fenilživini spojevi se u okolišu razgrađuju, a njihovi proizvodi razgradnje, uključujući metilživu, uzrokuju ekvivalentnu razinu zabrinutosti kao i postojane bioakumulacijske toksične tvari (PBT). Zbog interkonverzije metabolita fenilživini spojevi imaju svojstva prijenosa na velike udaljenosti. Budući da nastali proizvodi pretvorbe/razgradnje imaju svojstva PBT-a, spojevi fenilžive se tretiraju kao tvari PBT u pogledu nadzora emisija i izloženosti. U tu se svrhu izloženost ljudi i emisije u okoliš trebaju smanjiti na najmanju moguću mjeru.
(9)
Glavna izloženost ljudi u okolišu može biti preko hrane u kojoj se mogu pronaći proizvodi razgradnje spojeva fenilžive uključujući metilživu. Metilživa se naročito biomagnificira u vodenom prehrambenom lancu, čime se posebno ugrožava ljudska populacija i divlje vrste s visokim unosom ribe i morskih plodova. Metilživa brzo prelazi placentalnu i krvno-moždanu barijeru sprječavajući potencijalni mentalni razvoj čak i prije rođenja, zbog čega izloženost žena fertilne dobi i djece uzrokuje najveću zabrinutost.
(10)
Odbor za procjenu rizika Agencije (RAC) je 10. lipnja 2011. donio mišljenje o predloženom ograničenju uzimajući u obzir njegovu učinkovitost radi smanjenja rizika za zdravlje ljudi i okoliš. Pored toga, Odbor je utvrdio da se kao katalizatori u proizvodnji polimera mogu koristiti i drugi organoživini spojevi. Međutim, te tvari nisu uključene u procjenu u dokumentaciji.
(11)
Odbor za socioekonomsku analizu Agencije je 15. rujna 2011. donio mišljenje o predloženom ograničenju uzimajući u obzir njegovu učinkovitost za suočavanje s utvrđenim rizicima u smislu proporcionalnosti socioekonomskih koristi i troškova.
(12)
Agencija je Komisiji dostavila mišljenja Odbora za procjenu rizika i socioekonomsku analizu.
(13)
Primjereno je osigurati razumno vremensko razdoblje kako bi dotične zainteresirane strane poduzele mjere koje mogu biti potrebne radi usklađivanja s mjerama određenim u ovoj Uredbi.
(14)
Mjere predviđene ovom Uredbom u skladu su s mišljenjem Odbora koji je osnovan na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog XVII. Uredbi (EZ) 1907/2006 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 10. listopada 2017.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. rujna 2012.

Labels: 3
7
1
20